**ชุมแพ** เป็นอำเภอหนึ่งของจังหวัดขอนแก่น โดยนับว่าเป็นพื้นที่ 1 ใน 4 อำเภอที่มีเศรษฐกิจเติบโตรองจากตัวเมืองขอนแก่น เดิมเป็นส่วนหนึ่งของอำเภอภูเวียง โดยแยกออกมาตั้งเป็นอำเภอตามประกาศกระทรวงมหาดไทยลงวันที่ 20 กรกฎาคม 2486 โดยให้มีผลตั้งแต่วันที่ 3 สิงหาคม ปีเดียวกัน

ที่ตั้งและอาณาเขต
-----------------

อำเภอชุมแพตั้งอยู่ทางทิศตะวันตกของจังหวัด อยู่ห่างจากตัวจังหวัดขอนแก่นประมาณ 82 กิโลเมตร และอยู่ห่างจากกรุงเทพมหานครประมาณ 520 กิโลเมตร มีอาณาเขตติดต่อกับเขตการปกครองข้างเคียงดังต่อไปนี้

* **ทิศเหนือ** ติดต่อกับอำเภอภูกระดึง (จังหวัดเลย)
* **ทิศตะวันออก** ติดต่อกับอำเภอสีชมพู อำเภอเวียงเก่า อำเภอภูเวียงและอำเภอหนองเรือ
* **ทิศใต้** ติดต่อกับอำเภอบ้านแท่น อำเภอภูเขียว และอำเภอคอนสาร (จังหวัดชัยภูมิ)
* **ทิศตะวันตก** ติดต่อกับอำเภอคอนสาร (จังหวัดชัยภูมิ) และอำเภอภูผาม่าน

ประวัติ
-------

ลักษณะบ้านเรือนของชาวบ้านชุมแพในอดีต
บ้านชุมแพเริ่มก่อตั้งมาเมื่อประมาณพุทธศักราช ๒๒๗๐ ตามหนังสือที่นายเคน พุทธาศรี อดีตกำนันตำบลชุมแพสืบค้นเขียนไว้เมื่อพุทธศักราช ๒๕๒๐ แต่วัดโพธิ์ธาตุ ก่อตั้งเมื่อ วันที่ ๑๒ มีนาคม พุทธศักราช ๒๒๒๑ และมีเจ้าอาวาสรูปแรกคือ พระญาคูหงส์ หงฺสเตโช (๒๒๒๑-๒๒๔๘) ตามหนังสือทะเบียนวัดภาคเก้า กรมการศาสนาและเว็บไซต์พระสังฆาธิการ พระพุทธศาสนา ซึ่งขัดต่อหนังสือที่นายเคน พุทธาศรีได้สืบค้นไว้ ซึ่งก็ยังหาข้อสรุปที่แน่ชัดไม่ได้ ช่วงเวลาต่างกันประมาณ ๔๙ ปี จึงได้สันนิษฐานว่าพื้นที่บริเวณนี้เคยเป็นวัดและชุมชนเก่ามาก่อน มีหลักฐานคือเจดีย์(ธาตุ)เก่าและวัตถุโบราณต่างๆรอบบริเวณ คนยุคนั้นคงจะย้ายถิ่นฐานไปอยู่ที่อื่นด้วยเหตุผลใดนั้นก็ไม่ทราบปล่อยให้เป็นวัดร้างและชุมชนร้าง ก่อนที่กลุ่มของบรรพบุรุษบ้านชุมแพจะมาตั้งบ้านถิ่นฐาน

เมื่อนานมาแล้วมีพระธุดงค์รูปหนึ่ง นามว่า พระญาคูหงส์ หงฺสเตโช ได้เดินธุดงค์มาพบเจดีย์(ธาตุ)โบราณ ทั้งหมด ๓ องค์ องค์ใหญ่มีลักษณะรูปทรงคล้ายใบโพธิ์ สูงตั้งเด่นเป็นสง่าแลดูงามตายิ่งน่าเคารพเลื่อมใสและยังได้ค้นพบโบราณวัตถุต่างๆรอบบริเวณ จึงตั้งชื่อวัดว่า "วัดโพธิ์ธาตุ" (เพราะว่ามีธาตุที่มีลักษณะรูปทรงคล้ายใบโพธิ์) ประกอบกับโดยรอบมีพื้นที่เป็นโคกเป็นดอน(เนิน)ส่วนทางฝั่งทิศตะวันตกมีลำห้วย ทิศตะวันออกมีหนองน้ำขนาดใหญ่ ทางทิศตะวันตกเป็นที่ลุ่มเหมาะสำหรับทำการเกษตร โดยรอบอุดมสมบูรณ์เหมาะสำหรับตั้งบ้านตั้งถิ่นฐาน พระญาคูหงส์จึงได้กลับไปชักชวนญาติพี่น้องญาติโยม ได้แก่ย่าขาว สามีชื่อศรีสุทอและเพื่อนบ้านย้ายถิ่นฐานตั้งบ้านใหม่(ย้ายออกมาจากกลุ่มบ้านกุดแห่ที่พึ่งตั้งหมู่บ้านได้ไม่นานในเวลาไล่เรี่ยกัน) โดยได้ตั้งบ้านเรือนที่แรกอยู่ที่คุ้มกลางฝั่งทางทิศตะวันตกของวัดโพธิ์ธาตุ ปีเริ่มแรกมีเพียง ๖ หลังคาเรือน พื้นที่โดยรอบบ้านชุมแพตั้งอยู่บนทำเลที่อุดมสมบูรณ์ นานเข้าจึงมีผู้อพยพเข้ามาอยู่มากขึ้นเรื่อยๆจากทั่วทุกสารทิศ

ทางฝั่งทิศตะวันตกของหมู่บ้านมีลำห้วยขนาดใหญ่ ภาษาพื้นบ้านเรียก "กุด" กุดมีน้ำใสไหลเย็นและน้ำลึก ริมตลิ่งทั้งสองฝั่งมีต้นกอไผ่ขึ้นหนาแน่น มีจระเข้ชุกชุม โดยรอบเป็นพื้นที่ป่าทึบ มีสัตว์ป่ามากมาย อาทิ ควายป่า วัวป่า อง มั่ง อีเก้ง หมูป่า ฯลฯ และมีสัตว์น้ำโดยเฉพาะปลามากมาย สมัยก่อนนั้นชาวบ้านจะจับปลาด้วยหอกแหลมหลาวไม่มีแหน้ำลึกเพราะไม่สะดวกในการจับปลา ชาวบ้านต้องตัดลำไผ่นำมาทำเป็นแพหลายๆลำแล้วตีวงล้อมเข้าหากันเป็นกลุ่ม ภาษาพื้นบ้านเรียกว่า "ซุมแพ" (คือการรวมแพเข้าหากัน) นานเข้าจึงเรียกลำห้วยนี้ว่า กุดซุมแพ แต่มีการเรียกเพี้ยนไปตามยุคสมัยภาษาไทยกลางเป็น "กุดชุมแพ" และ บ้านชุมแพ จนถึงปัจจุบัน อีกตำราบ้างก็ว่าชาวบ้านตัดลำไผ่มาทำเป็นแพประมาณ ๒๐-๓๐ ลำ ทำเป็น ๒ ชั้น ๓ ชั้น แพลำหนึ่งคนสามารถบรรทุกคนได้ ๓-๔ คน เอาล่องลงไปตามลำห้วยเพื่อหาปลา หลายคนทำหลายแพแล้วนำมาพักมาจอดซุมกันเป็นจุด (คือการจอดรวมแพเป็นจุด) นานเข้าจึงเรียก "กุดซุมแพ" แต่มีการเรียกเพี้ยนไปตามยุคสมัยภาษาไทยกลางเป็น "กุดชุมแพ" และ "บ้านชุมแพ"

ทางฝั่งทิศตะวันออกของหมู่บ้านมีหนองน้ำขนาดใหญ่ น้ำใสและมีบัวขึ้นชุกชุม ใช้เป็นสถานที่จัดเทศกาลต่างๆในหมู่บ้าน เช่น เทศกาลลอยกระทง การจัดการแข่งขันพายเรือเนื่องในวันออกพรรษา การจัดมหรสพหมอลำกลอน หมอลำเพลิน รำวงย้อนยุค ชกมวย ฉายหนังกลางแปลง และอื่นๆ ชาวบ้านเรียกว่า หนองอีเลิง เหตุผลที่เรียกหนองอีเลิงก็เพราะว่า หนองน้ำมีลักษณะเป็นเลิ้งตามธรรมชาติทางฝั่งทิศตะวันออกเป็นป่าทึบ (ภาษาพื้นบ้านเรียก "หนองอี่เลิง" หรือ หนองอีเลิง ในปัจจุบัน เพี้ยนไปตามยุคตามสมัยภาษาไทยกลาง) ปีพุทธศักราช ๒๔๕๐ สมัยขุนราชาเป็นกำนันตำบลชุมแพ ได้เกณฑ์ชาวบ้านปิดกั้นเป็นคันคูกักเก็บไว้บริโภคใช้สอย โดยนักธรณีวิทยาเคยมาสำรวจ พบว่าหนองอีเลิงและหนองน้ำในบริเวณใกล้เคียงเคยเป็นหลุมเกลือตั้งแต่สมัยก่อนประวัติศาสตร์ ปัจจุบันหนองอีเลิงมีพื้นที่คับแคบลงเนื่องจากได้ทับถมเป็นพื้นที่ใช้สอยสาธารณะ

ทางฝั่งทิศตะวันออกเฉียงเหนือของหมู่บ้าน มีหนองน้ำขนาดกลาง  มักมีนกเป็ดน้ำอาศัยชุกชุมหากินมากมาย มีลักษณะเป็นโสกร่องน้ำใส เมื่อในยามหน้าแล้งน้ำลด พบว่าคูโสกยังมีหลุมน้ำลึกลงไปอีกชั้น เหมือนเป็นคูน้ำ ๒-๓ ชั้น พอหมู่บ้านชุมแพขยายไปยังทิศเหนือมากขึ้น บ้านเรือนก็หนาแน่นขึ้น ชาวบ้านทางคุ้มเหนือขาดน้ำใช้สอยจึงได้ไปตักน้ำที่คูโสกใช้อุปโภคบริโภค สมัยคุณราชาเป็นกำนันตำบลชุมแพได้เกณฑ์ชาวบ้านปิดกั้นเป็นคันคูน้ำน้ำกักเก็บไว้อุปโภคบริโภค

เดิมสุขาภิบาลชุมแพได้ตราประจำประกอบด้วยสัญญาลักษณ์เป็นเจดีย์ใบโพธิ์ และคลื่นฟองน้ำอยู่ภายในวงกลม ต่อมาได้มีพระราชกฤษฎีกาจัดตั้งเทศบาลตำบลชุมแพขึ้นอีก เปลี่ยนตราประจำสำนักงานเทศบาลตามที่กรมศิลปากรออกแบบให้ตราใหม่มีสัญลักษณ์เป็นวงกลม มีรูปเจ้าพระยาสุรศักดิ์มนตรีประทับอยู่บนแพ มือขวาถือลูกธนู มือซ้ายถือคันธนู มีนายทหารคนสนิท 2 นาย นั่งถือธงปลายหอกอยู่คนละข้าง (ประกาศเทศบาลตำบลชุมแพ วันที่ 23 มีนาคม 2530)สมัยรัชกาลที่ 5 ทรงพระกรุณาโปรดเกล้าฯ ให้จัดทัพไปปราบฮ่อในเมืองพวนเมืองหัวพันทั้งห้าทั้งหกดังนี้
1. พระเจ้าน้องยาเธอ กรมหมื่นประจักษ์ศิลปาคมเป็นแม่ทัพฝ่ายใต้ยกกองทัพขึ้นไปทางเมืองหนองคาย
2. เจ้าหมื่นไวยวรนาถ (เจ้าพระยาสุรศักดิ์มนตรี) เป็นแม่ทัพฝ่ายเหนือยกกองทัพขึ้นไปทางหลวงพระบาง
โดยให้ยกทัพไปปราบฮ่อ เมื่อวันอังคาร แรม 11 ค่ำ เดือน 11 พ.ศ. 2428 (ยงศิลป และโขมพัตร เรืองศุข 2540 : 180)
จากประวัติการยกทัพครั้งนี้ เจ้าพระยาสุรศักดิ์มนตรีได้ยกกองทัพขึ้นไปทางเมืองพิชัย เมืองน่าน เมืองหลวงพระบาง เมืองหัวพันทั้งห้าทั้งหก ตลอดจนถึงเมืองสิบสองจุไทย แสดงว่าไม่ได้ยกกองทัพผ่านบ้านชุมแพเลย

บ้านชุมแพตั้งอยู่บนทำเลที่อุดมสมบูรณ์จึงมีผู้อพยพเข้ามาอยู่มากขึ้นเรื่อยๆ เดิมบ้านชุมแพเป็นชุมชนขนาดใหญ่ หมู่บ้านชุมแพแบ่งได้เป็น ๓ คุ้มมี ๓ วัด ได้แก่ วัดเหนือ โดยมี พระอาจารย์พุทธา นำพาชาวบ้านสร้างวัด(ปัจจุบันเป็นที่ทำการประปาส่วนภูมิภาคสาขาชุมแพและรอบบริเวณ) วัดกลาง(วัดโพธิ์ธาตุ) และ วัดใต้ โดยมี พระอาจารย์คล้อย(ฮ้อย) อาจารย์ซาจวงและพ่อพานสิงห์ นำพาชาวบ้านสร้างวัด (ปัจจุบันเป็นโรงเรียนบ้านชุมแพ) วัดเหนือได้ถูกรื้อถอนไปนานแล้วส่วนวัดใต้ได้ถูกทิ้งร้างเหลือคงไว้แค่โบราณสถาน(โนนกู่) หรือ ศาลปู่ขาว ปัจจุบันอยู่บริเวณโรงเรียนบ้านชุมแพ

การกระจายหมู่บ้านของบ้านชุมแพ ประมาณปีชวดพุทธศักราช ๒๔๕๕ ในวันเพ็ญเดือน ๔ เวลาประมาณเที่ยงวันได้มีไฟไหม้ต้นกอไผ่บริเวณทิศใต้ของหนองอีเลิง ติดรังมดแดงใหญ่ลมพัดรังมดแดงไปติดปลายต้นไม้เชือกแห้งบริเวณร้านซินไล่ฮะในปัจจุบัน ลมได้พัดเศษไฟไปตกหลังคาเรือนหลังคายุ้งฉางที่มุงหญ้าของนายสีหาค้งหลังแรก ทำให้ไฟลุกลามไปทางคุ้มเหนือตลอดจนไปถึงวัดเหนือและลุกลามไปทางคุ้มใต้ ชาวบ้านที่ถูกไฟไหม้บ้านเรือนเดือดร้อนมากเพราะไม่มีที่อยู่อาศัย การที่จะสร้างบ้านเรือนใหม่ต้องใช้ทรัพยากรและเวลานาน จึงแยกไปอยู่ตามไร่นาของใครของมัน บ้างผู้ที่มีนาอยู่ทางบ้านโคกก็ไปอยู่บ้านโคก ผู้มีนาอยู่ทางบ้านวังหูกวางก็ไปอยู่บ้านวังหูกวางผู้มีนาอยู่ทางบ้านหนองหว้าก็ไปอยู่บ้านหนองหว้า ผู้มีนาอยู่ทางบ้านหนองใสก็ไปอยู่บ้านหนองใส ผู้มีนาอยู่ทางบ้านนาโพธิ์ก็ไปอยู่บ้านนาโพธิ์ ชาวบ้านชุมแพได้แตกแยกกันไปที่หัวไร่ปลายนาของตน บ้างก็ไปอยู่กับหมู่บ้านอื่นๆ เช่น บ้านวังหินลาด ฯลฯ บ้างก็แยกอยู่รวมกลุ่มใกล้กันจนตั้งหมู่บ้านขึ้นใหม่ อาทิเช่น บ้านหนองไผ่ใต้ บ้านกุดเข้ บ้านสว่างวารี บ้านศรีมงคล บ้านหัวหนอง บ้านพรานราษฎร์ บ้านหนองตาไก้ เป็นต้น

ประมาณปี พ.ศ. 2470 เริ่มมีครอบครัวชาวจีนอพยพเข้ามาค้าขายในบริเวณถนนราษฎร์บำรุง ทิศเหนือของวัดโพธิ์ธาตุ การค้าได้ขยายตัวมากขึ้น ปี พ.ศ. 2485 กำนันเลี้ยง ดีบุญมี ได้บริจาคที่ดินเพื่อตัดถนนราษฎร์บำรุงให้ยาวขึ้นไปทางทิศเหนือ สร้างศูนย์ราชการและโรงเรียนชุมแพ นอกจากนี้ยังได้สร้างบ้านเรือนแถวไม้ชั้นเดียวบริเวณตลาดเหนือและตลาดใต้ให้เช่าทำการค้า ต่อมา กำนันจาก 4 ตำบลของอำเภอภูเวียง ได้แก่ ตำบลชุมแพ ตำบลโนนหัน ตำบลขัวเรียง และตำบลสีสุก (ศรีสุข) ได้ร่วมมือกันยื่นคำร้องต่อกระทรวงมหาดไทยขอตั้งอำเภอชุมแพ พระยาสุนทรพิพิธ (ปลัดกระทรวงมหาดไทยขณะนั้น) ได้มาตรวจที่ ประกอบกับระยะนั้นอำเภอชนบทถูกไฟไหม้ เมื่อวันที่ 3 สิงหาคม พ.ศ. 2486 กระทรวงมหาดไทยจึงอนุมัติให้ตั้ง **อำเภอชุมแพ** โดยยุบอำเภอชนบทไปเป็นตำบลหนึ่งของอำเภอบ้านไผ่

### การเสนอการจัดตั้งจังหวัดชุมแพ

ภาพพื้นที่โครงการจัดตั้งจังหวัดชุมแพ แยกออกจากจังหวัดขอนแก่น
คณะรัฐมนตรีได้มีมติเมื่อวันที่ 22 กรกฎาคม พ.ศ. 2518 มีมติเห็นชอบรายงานเรื่อง ร่างพระราชบัญญัติจัดตั้งจังหวัดชุมแพ พ.ศ. .... ตามที่ กระทรวงมหาดไทยเสนอ แต่ก็ไม่ได้มีการจัดตั้งจังหวัด

ต่อมาประชาชนในพื้นทียื่นคำขอต่อคณะกรรมการการเลือกตั้งเมื่อปี พ.ศ. 2546 ให้มีการเสนอร่างพระราชบัญญัติจัดตั้งจังหวัดภูเวียง ตามหลักเกณฑ์ที่กำหนด เพื่อแยก อำเภอภูเวียง (ปัจจุบันแยกเป็น 2 อำเภอ คือ อำเภอภูเวียง และอำเภอเวียงเก่า) อำเภอชุมแพ อำเภอสีชมพู อำเภอหนองเรือ อำเภอภูผาม่าน และอำเภอหนองนาคำ รวมกันขึ้นเป็น จังหวัดภูเวียง โดยมีผู้เข้าชื่อเสนอร่างจำนวนประมาณ 70,000 คน ซึ่งเกินจำนวน 5 หมื่นคน ตามที่กฎหมายกำหนด ส่งผลให้ร่างพระราชบัญญัติฉบับนี้สามารถนำเข้าสู่การพิจารณาของสภาผู้แทนราษฎรได้ แต่ปัจจุบันยังไม่ได้รับการพิจารณา

ก่อนหน้านี้ มึความพยายามผลักดันให้มีการก่อตั้งจังหวัดชุมแพ แต่เมื่อถึงขั้นตอนลงประชามติ พบว่ามีผู้ลงชื่อไม่ถึงจำนวน 5 หมื่นคน ทำให้ พรบ.จัดตั้งจังหวัดชุมแพตกไป ในเวลาต่อมาจึงได้มีความพยายามผลักดันให้อำเภอภูเวียงเป็นศูนย์กลางของจังหวัดใหม่อีกครั้ง

ในปี พ.ศ. 2555 นายสุชาย ศรีสุรพล สมาชิกสภาผู้แทนราษฎร จังหวัดขอนแก่น ได้เสนอร่างพระราชบัญญัติจัดตั้งจังหวัดชุมแพ พ.ศ. ... ต่อสภาผู้แทนราษฎรอีกครั้งหนึ่ง โดยมีสาระสำคัญในการยกฐานเป็นจังหวัดชุมแพ ประกอบด้วย อำเภอชุมแพ อำเภอภูเวียง อำเภอเวียงเก่า อำเภอสีชมพู อำเภอหนองนาคำ อำเภอภูผาม่าน จังหวัดขอนแก่น และ อำเภอภูเขียว จังหวัดชัยภูมิ แต่ในปี 2563 กรมการปกครองได้ออกหนังสือชี้แจง กรณีการแชร์ข้อความการจัดตั้งจังหวัดใหม่ในภาคตะวันออกเฉียงเหนือ ทางสังคมออนไลน์ ว่าการจัดตั้งจังหวัดใหม่ทางภาคตะวันออกเฉียงเหนือ 5 จังหวัด กรมการปกครองขอชี้แจงว่า ข้อความดังกล่าวไม่เป็นความจริงแต่อย่างใด

การแบ่งเขตการปกครอง
-------------------

### การปกครองส่วนภูมิภาค

อำเภอชุมแพแบ่งเขตการปกครองย่อยเป็น 12 ตำบล 148 หมู่บ้าน ได้แก่

| อักษรไทย | อักษรโรมัน | ระยะทางจากที่ว่าการอำเภอ (กม.) | จำนวนประชากร (ธันวาคม 2562) | จำนวนหมู่บ้าน (ธันวาคม 2562) |
| --- | --- | --- | --- | --- |
| ชุมแพ | Chum Phae | - | 21,708 | 18 |
| โนนหัน | Non Han | 14 | 6,712 | 10 |
| หนองเขียด | Nong Khiat | 20 | 7,075 | 10 |
| โนนสะอาด | Non Sa-at | 12 | 8,327 | 9 |
| ขัวเรียง | Khua Riang | 16 | 9,124 | 12 |
| หนองไผ่ | Nong Phai | 4 | 21,752 | 19 |
| ไชยสอ | Chai So | 3 | 9,058 | 10 |
| วังหินลาด | Wang Hin Lat | 14 | 8,959 | 12 |
| นาเพียง | Na Phiang | 20 | 8,547 | 14 |
| นาหนองทุ่ม | Na Nong Thum | 32 | 9,295 | 13 |
| หนองเสาเล้า | Nong Sao Lao | 26 | 31,353 | 10 |
| โนนอุดม | Non Udom | 18 | 6,808 | 11 |
| ทั้งหมด | 124,079 | 148 |

### การปกครองส่วนท้องถิ่น

ท้องที่อำเภอชุมแพประกอบด้วยองค์กรปกครองส่วนท้องถิ่น 15 แห่ง ได้แก่

* **เทศบาลเมืองชุมแพ** ครอบคลุมพื้นที่บางส่วนของตำบลชุมแพ ตำบลหนองไผ่ และตำบลไชยสอ
* **เทศบาลตำบลโนนหัน** ครอบคลุมพื้นที่บางส่วนของตำบลโนนหันและตำบลโนนสะอาด
* **เทศบาลตำบลโคกสูงสัมพันธ์** ครอบคลุมพื้นที่บางส่วนของตำบลโนนอุดมและตำบลขัวเรียง
* **เทศบาลตำบลหนองไผ่** ครอบคลุมพื้นที่ตำบลหนองไผ่ (นอกเขตเทศบาลเมืองชุมแพ)
* **เทศบาลตำบลหนองเสาเล้า** ครอบคลุมพื้นที่ตำบลหนองเสาเล้าทั้งตำบล
* **เทศบาลตำบลนาเพียง** ครอบคลุมพื้นที่ตำบลนาเพียงทั้งตำบล
* **เทศบาลตำบลโนนสะอาด** ครอบคลุมพื้นที่ตำบลโนนสะอาด (นอกเขตเทศบาลตำบลโนนหัน)
* **องค์การบริหารส่วนตำบลชุมแพ** ครอบคลุมพื้นที่ตำบลชุมแพ (นอกเขตเทศบาลเมืองชุมแพ)
* **องค์การบริหารส่วนตำบลโนนหัน** ครอบคลุมพื้นที่ตำบลโนนหัน (นอกเขตเทศบาลตำบลโนนหัน)
* **องค์การบริหารส่วนตำบลนาหนองทุ่ม** ครอบคลุมพื้นที่ตำบลนาหนองทุ่มทั้งตำบล
* **องค์การบริหารส่วนตำบลโนนอุดม** ครอบคลุมพื้นที่ตำบลโนนอุดม (นอกเขตเทศบาลตำบลโคกสูงสัมพันธ์)
* **องค์การบริหารส่วนตำบลขัวเรียง** ครอบคลุมพื้นที่ตำบลขัวเรียง (นอกเขตเทศบาลตำบลโคกสูงสัมพันธ์)
* **องค์การบริหารส่วนตำบลไชยสอ** ครอบคลุมพื้นที่ตำบลไชยสอ (นอกเขตเทศบาลเมืองชุมแพ)
* **องค์การบริหารส่วนตำบลวังหินลาด** ครอบคลุมพื้นที่ตำบลวังหินลาดทั้งตำบล
* **องค์การบริหารส่วนตำบลหนองเขียด** ครอบคลุมพื้นที่ตำบลหนองเขียดทั้งตำบล

ทำเนียบรายนามนายอำเภอชุมแพ
--------------------------

| ลำดับ | รายนาม | ระยะเวลาดำรงตำแหน่ง |
| --- | --- | --- |
| 1 | นายพิชญ์ พรหมนาท | 3 ส.ค.2486 - 4 ก.ย.2489 |
| 2 | นายสมัย เวชพันธุ์ | 1 ม.ค.2490 - 10 เม.ย.2495 |
| 3 | ร.ต.ท.มุข ประเสริฐวงษ์ | 8 ส.ค.2495 - 3 มี.ค.2498 |
| 4 | นายเติม สาสนะสิทธิ์ | 8 มี.ค.2498 - 1 มิ.ย.2505 |
| 5 | นายจอม แสงพันธุ์ | 1 มิ.ย.2505 - 1 ก.ค.2507 |
| 6 | นายเปรมศักดิ์ วิเชียรภักดี | 1 ก.ค.2507 - 23 ก.พ.2509 |
| 7 | นายบุญธรรม ใจรักพันธุ์ | 3 มิ.ย.2509 - 3 พ.ค.2512 |
| 8 | นายศานิต คำหงษา | 5 พ.ค.2512 - 28 พ.ค.2515 |
| 9 | นายเล็ก ราฃมณี | 28 พ.ค.2515 - 1 มิ.ย.2519 |
| 10 | ร.ต.ถวัลย์ พิทักษ์วงค์ | 1 มิ.ย.2519 - 30 พ.ย.2522 |
| 11 | นายจำนูญ กาวิละ | 1 ธ.ค.2522 - 31 พ.ค.2524 |
| 12 | ร.ท.วินัย บุณยรัตผลิน | 1 มิ.ย.2524 - 4 ต.ค.2527 |
| 13 | ร.ต.ทรงศักดิ์ คุณอุดม | 8 ต.ค.2527 - 19 เม.ย.2529 |
| 14 | นายเกษมศักดิ์ แสนโภชน์ | 20 เม.ย.2529 - 2 ธ.ค.2531 |
| 15 | นายบุญเลิศ เนินทอง | 6 ธ.ค.2531 - 3 ธ.ค.2533 |
| 16 | นายประจญ ชนะโรค | 3 ธ.ค.2533 - 13 ต.ค.2539 |
| 17 | นายสงคราม สุขสะอาด | 14 ต.ค.2539 - 3 พ.ค.2541 |
| 18 | นายศิลป์ ชื่นนิรันดร์ | 4 พ.ค.2541 - 30 ก.ย.2546 |
| 19 | นายวีระพล สุพรรณไชยมาตย์ | 6 ต.ค.2546 - 23 ต.ค.2550 |
| 20 | นายสมชาย มีสิงห์ | 24 ต.ค.2550 - 30 ก.ย.2552 |
| 21 | นายปิยิน ตลับนาค | 25 ม.ค. 2553 - 12 ม.ค 2557 |
| 22 | นายอาทิตย์ นพคุณวงศ์ | 13 ม.ค. 2557 - 6 พ.ย. 2558 |
| 23 | นายพันธ์เทพ เสาโกศล | 7 พ.ย. 2558 - 14 พ.ย. 2561 |
| 24 | นางสุภาวดี ศรีสุขวัฒน์ | 15 พ.ย. 2561 - ปัจจุบัน |
|

ภูมิศาสตร์
----------

### ลักษณะภูมิประเทศ

อำเภอชุมแพมีเนื้อที่ทั้งหมด 318,750 ไร่ พื้นที่โดยทั่วไปเป็นพื้นที่ราบสูง ทิศเหนือมีภูเขาสูงและที่ราบสูงลาดเอียงไปทางทิศใต้ บริเวณทางทิศใต้มีลำน้ำเชิญเป็นเส้นกั้นอาณาเขตระหว่างอำเภอชุมแพกับอำเภอภูเขียว จังหวัดชัยภูมิ พื้นที่ทางทิศเหนือบางส่วนอยู่ในเขตอุทยานแห่งชาติภูเวียง พื้นที่ทางทิศตะวันตกบางส่วนอยู่ในเขตป่าสงวนแห่งชาติดงลาน รวมพื้นที่ป่าสงวนในเขตอำเภอชุมแพทั้งหมด 90,250 ไร่

### ลักษณะภูมิอากาศ

ลักษณะภูมิอากาศของอำเภอชุมแพ แบ่งออกเป็น 3 ฤดู คือ

1. ฤดูร้อน เริ่มตั้งแต่เดือนกุมภาพันธ์ถึงเดือนเมษายน อุณหภูมิเฉลี่ยประมาณ 30.13 องศาเซลเซียส
2. ฤดูฝน เริ่มตั้งแต่เดือนพฤษภาคมถึงเดือนตุลาคม ปริมาณน้ำฝนวัดได้ 845 มิลลิเมตร
3. ฤดูหนาว เริ่มตั้งแต่เดือนพฤศจิกายนถึงเดือนมกราคม อุณหภูมิเฉลี่ยประมาณ 23.48 องศาเซลเซียส

แม้ฤดูฝนจะมีระยะเวลา 6 เดือนดังกล่าว แต่โดยทั่วไปจะมีสภาวะฝนทิ้งช่วงในราวเดือนมิถุนายนถึงเดือนกรกฎาคม และจะตกใหม่ในช่วงเดือนกันยายน เป็นเหตุให้การเพาะปลูกมักประสบปัญหาฝนแล้งอยู่เป็นประจำ

ทรัพยากร
--------

อาชีพหลักของชาวชุมแพคือการทำนาข้าว
อำเภอชุมแพมีทรัพยากรที่สำคัญทางธรรมชาติ ดังนี้ 
ดิน ลักษณะของดินเป็นดินร่วน เหมาะแก่การเพาะปลูก ประชากรส่วนใหญ่มีอาชีพทำนา ทำไร่ ทำสวนแหล่งน้ำ แหล่งน้ำที่สำคัญของอำเภอชุมแพคือ ลำน้ำเชิญ เป็นแม่น้ำที่สำคัญที่หล่อเลี้ยงประชากรในอำเภอชุมแพและอำเภอใกล้เคียง ชาวอำเภอชุมแพได้รับพระมหากรุณาธิคุณจากพระบาทสมเด็จพระเจ้าอยู่หัว โปรดเกล้าฯ ให้มีการสร้างเขื่อนกั้นลำน้ำเชิญที่บ้านดอนหัน ซึ่งเป็นเขื่อนที่เอื้อประโยชน์ให้ชาวชุมแพด้านการเกษตรและสาธารณูปโภค ป่าไม้ อำเภอชุมแพมีพื้นที่บางส่วนอยู่ในเขตป่าสงวนแห่งชาติดงลานที่ให้ประโยชน์แก่ประชาชนที่อยู่ใกล้เคียงทั้งทางตรงและทางอ้อม สัตว์ ประชากรในอำเภอนิยมเลี้ยงสุกร โค กระบือ ไว้บริโภคและจำหน่าย บางครอบครัวยังได้ยึดเป็นอาชีพหลัก

สถานที่ท่องเที่ยว
-----------------

### เมืองโบราณโนนเมือง

ภาชนะดินเผาที่ขุดค้นพบในบริเวณเมืองโบราณสมัยทวาราวดี
ตั้งอยู่บ้านโนนเมือง หมู่ที่ 4 ตำบลชุมแพ โนนเมืองเป็นเมืองโบราณที่มีคูน้ำคันดินล้อมรอบ 2 ชั้น เมืองชั้นในรูปทรงค่อนข้างกลม มีขนาดเส้นผ่าศูนย์กลางประมาณ 420 เมตร เมืองชั้นนอกทรงยาวรี มีขนาดเส้นผ่าศูนย์กลาง 600 เมตร หรือมีเนื้อที่ประมาณ 216 ไร่ เป็นเมืองโบราณสมัยทวารวดี (พุทธศตวรรษที่ 12-16)
ในปี พ.ศ. 2513 หน่วยศิลปากรที่ 7 ได้สำรวจพบเป็นครั้งแรก ต่อมาได้ดำเนินการขุดตรวจ ขุดค้นพบโครงกระดูกมนุษย์ (อายุประมาณ 2,500-2,000 ปี) ภาชนะดินเผา เครื่องประดับ เครื่องใช้ กระดูกสัตว์ จำนวน 13 หลุม จึงได้ทำหลังคาคลุมไว้ เพื่อแสดงในลักษณะพิพิธภัณฑ์สถานกลางแจ้ง ให้ผู้สนใจได้เข้าชม อยู่ห่างจากที่ว่าการอำเภอชุมแพ ไปทางชุมชนนาโพธิ์ (ผ่านโรงเรียนชุมชนชุมแพ) - บ้านโนนเมือง ประมาณ 5 กิโลเมตร หรือไปทางชุมชนพรานราษฎร์-บ้านโนนเมือง ประมาณ 5 กิโลเมตร (สอบถามข้อมูลเพิ่มเติมที่ สำนักงานโบราณคดีและพิพิธภัณฑ์สถานแห่งชาติที่ 7 ขอนแก่น โทรศัพท์ 0-4324-2129, 0-4333-7629 ได้รับงบประมาณปรับปรุงจากปี 2546-2549 ประมาณ 30 ล้านบาท

### ผาพระนอน (พระปางไสยาสน์)

ตั้งอยู่บนยอดเขาภูเวียง บ้านโนนสะอาด หมู่ที่ 8 ตำบลหนองไผ่ เป็นพระพุทธรูปปางไสยาสน์ศิลปสมัยทวาราวดีที่งดงาม สลักอยู่บนหน้าผายาวกว่า 3.75 เมตร หันพระเศียรไปทางทิศตะวันตก และหันพระพักตร์ไปทางทิศใต้ นอนตะแคงพระเศียรหนุนแนบกับลำแขนขวา แขนซ้ายทอดไปตามลำพระองค์เป็นท่านอนแบบเก่าที่ได้รับอิทธิพลมาจากอินเดีย อยู่ห่างจากที่ว่าการอำเภอชุมแพไปตามถนนมลิวรรณ (ชุมแพ - ขอนแก่น) แยกซ้ายบ้านโนนสะอาด-วัดผาพระนอนพัฒนาราม ประมาณ 6-7 กิโลเมตร (รถยนต์ถึง) เดินเท้าขึ้นเขาภูเวียงต่อระยะเดินเท้าประมาณ 2-3 กิโลเมตร ความสูงจากพื้นดินประมาณ 450 เมตร ใช้เวลาเดินเท้าประมาณ 1.5-2 ชั่วโมง บนผาพระนอนจะมองเห็นทิวทัศนียภาพเมืองชุมแพที่สวยงามมาก จะมีงานนมัสการในวันตรุษสงกรานต์ทุกปี

### อุทยานแห่งชาติภูผาม่าน

อุทยานแห่งชาติภูผาม่าน ตั้งอยู่ที่ ที่ทำการอุทยานบ้านซำผักหนาม หมู่ที่ 12 ตำบลนาหนองทุ่ม "อุทยานแห่งชาติภูผาม่านมีอาณาเขตครอบคลุมพื้นที่บางส่วนของจังหวัดขอนแก่น และจังหวัดเลย เป็นอุทยานแห่งชาติลำดับที่ 72 ( เมื่อวันที่ 8 ธันวาคม 2543) มีเนื้อที่ประมาณ 350 กม.2 หรือประมาณ 218,750 ไร่ มีจุดเด่นทางธรรมชาติหลายแห่งโดยเฉพาะถ้ำและน้ำตก เป็นแหล่งต้นกำเนิด "ลำน้ำพอง "
ที่ทำการอุทยานฯ ได้รับการปรับปรุงและพัฒนาสิ่งอำนวยความสะดวกรับรองนักท่องเที่ยวเชิงอนุรักษ์ในอุทยานแห่งชาติ และเป็นอุทยาน ฯ นำร่อง 1 ใน 8 แห่ง ทั่วประเทศไทย มีศูนย์บริการนักท่องเที่ยว เรือนรับรอง ห้องน้ำ ห้องสุขา ห้องประชุมสัมมนา บริเวณจัดแคมป์ไฟ กางเต๊นท์นอน ที่สะดวกสบาย มีทิวทัศน์สถานที่ท่องเที่ยวที่สวยงามประทับใจนักท่องเที่ยวอย่างดียิ่งห่างจากอำเภอชุมแพไปทางหลวงแผ่นดินหมายเลข 201 (ชุมแพ - เลย) เลี้ยวซ้ายมือที่หลักกิโลเมตร ที่ 112 อีก 5 กิโลเมตร ถึงที่ตั้งที่ทำการ ระยะทาง 35 กิโลเมตร (สนใจสั่งจองที่พักหรือข้อมูลเพิ่มเติมได้ที่ที่ทำการอุทยานฯ โทรศัพท์ 0 - 4324 - 9050

#### ถ้ำปู่หลุบ

อยู่ติดทางหลวงแผ่นดินหมายเลข 201 (ชุมแพ - เลย) ห่างจากอำเภอชุมแพประมาณ 35 กิโลเมตร ภายในถ้ำมีหินงอกหินย้อยเป็นห้อง ๆ นับได้ 5 ห้อง มีเกล็ดแวววาว ระยิบระยับสวยงาม และมีน้ำขังอยู่ตลอดปี ด้านหน้าถ้ำมีศาลปู่หลุบเป็นที่เคารพสักการบูชาของผู้คนที่ผ่านไป - มา

#### วนอุทยานถ้ำผาพวง

อยู่ในเขตตำบลนาหนองทุ่ม จากอำเภอชุมแพไปตามทางหลวงแผ่นดินหมายเลข 201 (ชุมแพ - เลย) ประมาณ 30 กิโลเมตร มีทางแยกขวามือเข้าสู่ถ้ำอีกประมาณ 5 กิโลเมตร (เป็นทางดินและทางเดินป่า) เดิมเรียกว่า "ถ้ำร้อยพวง "เป็นถ้ำบนภูเขาที่มีขนาดใหญ่ ภายในถ้ำมีเสาหินเกิดจากหินย้อยลงมาลักษณะเป็นพวง จากเพดานถ้ำดูสวยและแปลกตา ปากถ้ำอยู่สูงและทะลุออกไปบนยอดเขาสามารถมองเห็นทัศนียภาพรอบๆ ได้สวยงามยิ่ง

#### ผานกเค้า

เป็นภูเขาสูงตระหง่านอยู่ริมน้ำพองในเขตอุทยานแห่งชาติภูผาม่าน อำเภอชุมแพ อยู่ห่างจากอำเภอชุมแพ ประมาณ 40 กิโลเมตร ตามถนนมลิวรรณ ลักษณะของผานกเค้าเป็นภูเขาหินสีดำ บางส่วนกะเทาะออกเป็นเนื้อหินสีส้ม มองเห็นลักษณะคล้ายนกเค้าที่กางปีกออกสองข้างถือเป็นสัญลักษณ์ที่สำคัญประการหนึ่งของอำเภอชุมแพ

สินค้าหรือผลิตภัณฑ์ของประชาชน
-----------------------------

* ขนมจีน

ขนมจีน ทำจากข้าวจ้าว กระจายอยู่ในพื้นที่อำเภอชุมแพ โดยเฉพาะตำบลไชยสอ 

* ขนมจีนอบแห้ง

ขนมจีนอบแห้ง(สินค้าพื้นเมือง) กระจายอยู่ในพื้นที่อำเภอชุมแพ โดยเฉพาะตำบลชุมแพ 

* ข้าวหลาม

ผลิตภัณฑ์ข้าวหลาม รสชาติอร่อย สะอาด ถูกหลักอนามัย ไม่ใส่สารกันบูด เป็นการนำข้าวสารและส่วนประกอบการทำข้าวหลามมาผสมตามสูตรและขั้นตอน หวาน มัน อร่อย กระจายอยู่ในพื้นที่อำเภอชุมแพ โดยเฉพาะตำบลหนองไผ่ 

* ตะกร้าไม้ไผ่

แข็งแรง ทนทาน รูปทรงสวยงาม กระจายอยู่ในพื้นที่อำเภอชุมแพ โดยเฉพาะตำบลนาเพียง 

* น้ำผลไม้พร้อมดื่ม

น้ำฝรั่ง น้ำกระเจี๊ยบ ไวน์กระเจี๊ยบ ข้าวหมาก มะม่วงดอง มะม่วงแช่อิ่ม กระจายอยู่ในพื้นที่อำเภอชุมแพ โดยเฉพาะตำบลนาหนองทุ่ม 

* ผลิตภัณฑ์จากกระบอกไม้ไผ่

ทำจากไม้ไผ่นำมาดัดแปลงเป็นแก้วน้ำ เหยือกน้ำ กระปุกออมสิน ที่เสียบปากกา แจกัน กาน้ำ กระจายอยู่ในพื้นที่อำเภอชุมแพ โดยเฉพาะตำบลโนนสะอาด 

* ผลิตภัณฑ์จากไม้ไผ่

ผลิตภัณฑ์จากไม้ไผ่(สินค้าพื้นเมือง) กระจายอยู่ในพื้นที่อำเภอชุมแพ โดยเฉพาะตำบลโนนสะอาด 

* ผลิตภัณฑ์จากไม้ไผ่,ต้นหมาก

ผลิตภัณฑ์จากไม้ไผ่,ต้นหมาก(สินค้าพื้นเมือง) กระจายอยู่ในพื้นที่อำเภอชุมแพ โดยเฉพาะตำบลชุมแพ 

* ผ้าทอด้วยกี่กระตุก

มีหลายประเภท มีทั้ง ผ้าไหม ผ้าฝ้าย ผ้าซิ่น ผ้าขาวม้า ผ้าขิด ผ้าลายยกดอก ฯลฯ มีความปราณีต สวยงาม กระจายอยู่ในพื้นที่อำเภอชุมแพ โดยเฉพาะตำบลโนนหัน 

* ผ้าฝ้ายสีธรรมชาติ

ผลิตภัณฑ์จากฝ้ายมาทอเป็นผ้าฝ้ายสีธรรมชาติ กระจายอยู่ในพื้นที่อำเภอชุมแพ โดยเฉพาะตำบลชุมแพ 

* ผ้ามัดหมี่ธรรมชาติ

ผ้ามัดหมี่ย้อมสีธรรมชาติ, ผ้าพื้นย้อมสีธรรมชาติ, ผ้าลายสก๊อตย้อมสีธรรมชาติ กระจายอยู่ในพื้นที่อำเภอชุมแพ โดยเฉพาะตำบลหนองเสาเล้า

* สุ่มไก่

เป็นผลิตภัณฑ์ที่ใช้ไม้ไผ่จักสานทั้งหมด มีความแข็งแรง ใช้งานได้นาน กระจายอยู่ในพื้นที่อำเภอชุมแพ โดยเฉพาะตำบลวังหินลาด

การศึกษา
--------

### สถานศึกษา

" โรงเรียนในสังกัดสำนักงานเขตพื้นที่การศึกษาประถมศึกษาขอนแก่น เขต 5 รวม 61 แห่ง 
" โรงเรียนมัธยมศึกษาในสังกัดสำนักงานเขตพื้นที่การศึกษามัธยมศึกษาขอนแก่น จำนวน 6 แห่ง
" บุคลากรทางการศึกษา ครูสังกัด สำนักงานเขตพื้นที่การศึกษาประถมศึกษาขอนแก่น เขต 5 
- ครูโรงเรียนประถมศึกษา จำนวน 280 คน
- ครูโรงเรียนขยายโอกาส จำนวน 220 คน
- ครูโรงเรียนเอกชน จำนวน 170 คน
" โรงเรียนในสังกัดสำนักงานคณะกรรมการส่งเสริมการศึกษาเอกชน กระทรวงศึกษาธิการ จำนวน 12 แห่ง เปิดสอนระดับก่อนประถมศึกษา ถึงระดับประถมศึกษาปีที่ 6
" โรงเรียนในสังกัดเทศบาลเมืองชุมแพ 1 แห่ง คือ โรงเรียนเทศบาล 1(สำนักงานสลากกินแบ่งรัฐบาลอุปถัมภ์)
" วิทยาลัยในสังกัดสำนักงานคณะกรรมการอาชีวศึกษา จำนวน 1 แห่ง คือ วิทยาลัยเทคนิคชุมแพ เปิดสอนระดับประกาศนียบัตรวิชาชีพ (ปวช.) ถึงระดับประกาศนียบัตรวิชาชีพชั้นสูง (ปวส.) 
" โรงเรียนในสังกัดองค์การบริหารส่วนจังหวัดขอนแก่น 2 แห่ง คือ โรงเรียนโนนหันวิทยายน และ โรงเรียนมัธยมหนองเขียด
สถานศึกษาที่สำคัญได้แก่

* มหาวิทยาลัยมหามกุฏราชวิทยาลัย วิทยาเขตศรีล้านช้าง ศูนย์การศึกษาชุมแพ
* วิทยาลัยเทคโนโลยีชุมแพไทย-เยอรมัน
* วิทยาลัยเทคนิคชุมแพ
* โรงเรียนชุมแพศึกษา
* โรงเรียนชุมแพพิทยาคม
* โรงเรียนชุมแพวิทยายน
* โรงเรียนจตุรมิตรวิทยาคาร
* โรงเรียนขัวเรียงศึกษา
* โรงเรียนหนองเสาเล้าวิทยาคาร
* โรงเรียนโนนหันวิทยายน (สังกัด อบจ.)
* โรงเรียนมัธยมหนองเขียด (สังกัด อบจ.)
* การศึกษานอกโรงเรียน
* โรงเรียนชุมชนชุมแพ
* โรงเรียนชุมแพชนูปถัมภ์
* โรงเรียนหนองขามวิทยาคาร
* โรงเรียนชุมชนหนองคะเน
* โรงเรียนชุมชนโนนหันวันครู
* โรงเรียนหนองม่วงประชานุกูล
* โรงเรียนหนองกุงพิทยาคม
* โรงเรียนบ้านโคกสูง
* โรงเรียนบ้านนาหนองทุ่ม
* โรงเรียนบ้านวังยาว
* โรงเรียนบ้านธาตุ
* โรงเรียนบ้านแห่ประชานุเคราะห์
* โรงเรียนบ้านชุมแพ
* โรงเรียนหนองไผ่พิทยาคม
* โรงเรียนอนุบาลชุมแพ
* โรงเรียนชุมแพวิทยา
* โรงเรียนอนุบาลบ้านรักเรียน
* โรงเรียนอนุบาลณัฐพันธุ์ 2
* โรงเรียนรักเรียนพิทยา
* โรงเรียนเต็กก่าดรุณธรรม
* โรงเรียนอนุบาลราษฎร์อำนวยศิลป์
* โรงเรียนอนุบาลเดือนฉาย
* โรงเรียนอนุบาลอินทร
* โรงเรียนเอี่ยมอินทร

สถานพยาบาล
----------

มีการให้บริการด้านสาธารณสุข โดยมีสถานบริการดังนี้

* โรงพยาบาล ขนาด 400 เตียง จำนวน 1 แห่ง
* สำนักงานสาธารณสุขอำเภอ จำนวน 1 แห่ง
* โรงพยาบาลส่งเสริมสุขภาพตำบล จำนวน 7 แห่ง
* สถานีอนามัยประจำตำบล จำนวน 10 แห่ง

### สถานที่ท่องเที่ยวอื่น ๆ ที่สำคัญ

1. อ่างเก็บน้ำหัวภูชน ตั้งอยู่บ้านขามป้อม หมู่ที่ 4 ตำบลขัวเรียง
2. อ่างเก็บน้ำภูนกยูง ตั้งอยู่บ้านนาดี หมู่ที่ 9 ตำบลวังหินลาด
3. กองพันทหารราบที่ 2 กรมทหารราบที่ 8 (ค่าย ร.8 พัน.2)
4. เขื่อนทดน้ำเชิญ กรมชลประทาน ตั้งอยู่ที่บ้านดอนหัน หมู่ที่ 9 ตำบลชุมแพ ห่างจากอำเภอชุมแพ ประมาณ 8 กิโลเมตร
5. สวนสาธารณะหน้าอาคารสำนักงานเทศบาลเมืองชุมแพ
6. สวนสาธารณะโสกน้ำใส ใจกลางเมืองชุมแพ
7. สวนสาธารณะหนองอีเลิง
8. สวนสุขภาพหนองใส
9. สวนสุขภาพ เทศบาลตำบลหนองไผ่
10. สวนสาธารณะหนองคะเน
11. สวนสาธารณะโนนแหลมทอง

สถานที่ราชการและหน่วยงานสำคัญ
-----------------------------

* ศาลจังหวัดชุมแพ
* สำนักงานอัยการจังหวัดชุมแพ
* โรงพยาบาลชุมแพ
* สำนักงานสาธารณสุขอำเภอชุมแพ
* ที่ว่าการอำเภอชุมแพ
* เทศบาลเมืองชุมแพ
* สำนักงานสรรพากรพื้นที่ขอนแก่น สาขาชุมแพ
* สำนักงานสรรพสามิตพื้นที่ขอนแก่น สาขาชุมแพ
* สำนักงานที่ดินจังหวัดขอนแก่น สาขาชุมแพ
* สถานีตำรวจภูธรชุมแพ
* สถานีตำรวจทางหลวง
* กองพันทหารราบที่ 2 กรมทหารราบที่ 8 (ค่ายมหาศักดิพลเสพย์)
* สถานีขนส่งผู้โดยสารชุมแพ (บ.ข.ส.ชุมแพ) รถเล็ก
* สถานีขนส่งผู้โดยสารชุมแพ (บ.ข.ส.ชุมแพ) รถใหญ่ แห่งที่ 1
* สถานีขนส่งผู้โดยสารชุมแพ (บ.ข.ส.ชุมแพ) แห่งใหม่ที่ 2 (กำลังดำเนินการ)
* ที่ทำการไปรษณีย์ชุมแพ รหัสไปรษณีย์ 40130
* ที่ทำการไปรษณีย์โนนหัน รหัสไปรษณีย์ 40290 (เฉพาะตำบลโนนหัน โนนสะอาด หนองเขียด นาหนองทุ่ม )
* สำนักงานเขตพื้นที่การศึกษาประถมศึกษาขอนแก่น เขต 5
* การประปาภูมิภาค สาขาชุมแพ
* สำนักงานการไฟฟ้าส่วนภูมิภาคอำเภอชุมแพ
* การไฟฟ้าส่วนภูมิภาคชุมแพ
* สถานีเครื่องช่วยเดินอากาศชุมแพ ต.หนองเขียด อ.ชุมแพ
* โครงการชลประทาน ลำน้ำเชิญ
* สถานีควบคุมไฟป่าจังหวัดขอนแก่น
* สำนักงานวิจัยกีฏวิทยา (แมลง)
* สำนักงานอุทยานแห่งชาติภูผาม่าน
* ศูนย์วิจัยข้าวชุมแพ
* สำนักงานขนส่งจังหวัดขอนแก่น สาขาชุมแพ
* แขวงทางหลวงขอนแก่นที่ 2 ชุมแพ
* หมวดทางหลวงชุมแพที่ 1 (หนองไผ่)
* หมวดทางหลวงชุมแพที่ 2 (โนนหัน)
* สำนักป้องกันและบรรเทาสาธารณภัย (ดับเพลิง 1 หลังที่ว่าการอำเภอชุมแพ)
* สำนักป้องกันและบรรเทาสาธารณภัย (ดับเพลิง 2 ข้างโรงเรียนชุมแพศึกษา)

ศาลเจ้าและสถานธรรมในพื้นที่
---------------------------

* พุทธสมาคมเผยแผ่คุณธรรม"เต็กก่า"จีแชเกาะ
* ศาลเจ้าจอมชุมแพ (ปึงเถ้ากง)
* มูลนิธิชุมแพการกุศล"เต็กก่า"จีฮั่วเกาะ
* ชมรมศิษย์พระอรหันต์จี้กง (กู้ภัยเมืองชุมแพ) (ชุมแพฮุกถ่งซิมฉื่อเสี่ยงตั๊ว)
* ศาลเจ้าปึงเถ้ากง โนนหัน
* ศาลเจ้านาจาซาไท้จื้อ (หน่าจาซัวตั๊ว) โคกสูง
* ศาลเจ้าโพธิธรรมคุณธรรมสถาน (อิมเต็กตึ้ง)
* ศาลเจ้าภาวนาพุทธโพธิธรรมสถาน (ไต่เสี่ยฮุกตั้ว)
* คริสตจักรชุมแพ (หนองใส)
* คริสตจักรร่มเกล้าชุมแพ

วัดราษฏร์ในอำเภอชุมแพ
---------------------

### วัดราษฏร์มหานิกาย

วัดโพธิ์ธาตุ (วัดประจำอำเภอชุมแพ)
* วัดราษี ตำบลขัวเรียง
* วัดสระแก้ว ตำบลขัวเรียง
* วัดหันสว่าง ตำบลขัวเรียง
* วัดอรัญญาวาส ตำบลขัวเรียง
* วัดโพธิ์ธาตุ (บ้านชุมแพ) ตำบลชุมแพ
* วัดดาวเรือง (บ้านดอนหัน) ตำบลชุมแพ
* วัดธาตุ (บ้านแห่) ตำบลชุมแพ
* วัดนาโพธิ์ (บ้านนาโพธิ์) ตำบลชุมแพ
* วัดบุญบาลประดิษฐ (บ้านหัวหนอง) ตำบลชุมแพ
* วัดพัฒนาราม (บ้านหนองจิก) ตำบลชุมแพ
* วัดสว่างหนองบัว (บ้านหนองบัว) ตำบลชุมแพ
* วัดชัยประดิษฐ (บ้านไผ่กุดหิน) ตำบลไชยสอ
* วัดโนนสะอาด ตำบลไชยสอ
* วัดบริบูรณ์ ตำบลไชยสอ
* วัดบ้านท่าเดื่อ ตำบลไชยสอ
* วัดสว่างหนองสังข์ ตำบลไชยสอ
* วัดสว่างอินทร์แปลง (บ้านหนองใส) ตำบลไชยสอ
* วัดสามัคคีพัฒนาราม ตำบลไชยสอ
* วัดโกสุมภาราม ตำบลนาเพียง
* วัดโคกหย่อน ตำบลนาเพียง
* วัดบึงนาเพียง ตำบลนาเพียง
* วัดป่าหินลาด ตำบลนาเพียง
* วัดพนมไพร ตำบลนาเพียง
* วัดอิสาณ ตำบลนาเพียง
* วัดโกวสินธุ์วนาราม ตำบลนาหนองทุ่ม
* วัดบ้านห้วยอีเปาะ ตำบลนาหนองทุ่ม
* วัดอิสาณราษฎร์บำรุง ตำบลนาหนองทุ่ม
* วัดอุดมราษฏร์ประดิษฐ์ ตำบลนาหนองทุ่ม
* วัดโนนบุรุษ ตำบลโนนสะอาด
* วัดโนนสำราญ ตำบลโนนสะอาด
* วัดบึงสว่าง ตำบลโนนสะอาด
* วัดป่าโนนลาน ตำบลโนนสะอาด
* วัดสระแก้ว ตำบลโนนสะอาด
* วัดสว่างศรีบุญเรือง ตำบลโนนสะอาด
* วัดแจ้งสว่าง ตำบลโนนหัน
* วัดไตรรงค์ ตำบลโนนหัน
* วัดป่าหนองม่วง ตำบลโนนหัน
* วัดโพธิ์ศรี ตำบลโนนหัน
* วัดอัมพวัน ตำบลโนนหัน
* วัดอุดมวิทยาราม ตำบลโนนหัน
* วัดทาม ตำบลโนนอุดม
* วัดโนนสูง ตำบลโนนอุดม
* วัดโนนแห่โพธิ์ชัย ตำบลโนนอุดม
* วัดสระพัง ตำบลโนนอุดม
* วัดหินตั้ง ตำบลโนนอุดม
* วัดโนนศิลา ตำบลวังหินลาด
* วัดสว่างโนนคูณ ตำบลวังหินลาด
* วัดแสงจันทร์ ตำบลวังหินลาด
* วัดกลาง ตำบลหนองเขียด
* วัดมิ่งมงคล ตำบลหนองเขียด
* วัดศรีชมพู ตำบลหนองเขียด
* วัดศรีบุญเรือง ตำบลหนองเขียด
* วัดศิลาลำโจด ตำบลหนองเขียด
* วัดใหม่สามัคคี ตำบลหนองเขียด
* วัดกลางสว่าง ตำบลหนองไผ่
* วัดนาราม ตำบลหนองไผ่
* วัดโนนลาน ตำบลหนองไผ่
* วัดบูรพา ตำบลหนองไผ่
* วัดโพธิ์ก่อง (บ้านหนองขาม) ตำบลหนองไผ่
* วัดสว่างโนนงาม ตำบลหนองไผ่
* วัดสว่างวังบง ตำบลหนองไผ่
* วัดประดู่ทอง ตำบลหนองเสาเล้า
* วัดพงษาวาส ตำบลหนองเสาเล้า
* วัดศรีโกศลวนาราม ตำบลหนองเสาเล้า
* วัดสามัคคีชัย ตำบลหนองเสาเล้า

### วัดราษฏร์ธรรมยุติกนิกาย

* วัดแจ้งสว่างนอก ตำบลโนนสะอาด
* วัดโนนคูณ ตำบลขัวเรียง
* วัดสว่างอารมณ์ ตำบลขัวเรียง
* วัดป่าบ้านแห่ ตำบลชุมแพ
* วัดป่านาหนองทุ่ม ตำบลนาหนองทุ่ม
* วัดป่าหนองม่วง ตำบลโนนหัน
* วัดนาดี ตำบลวังหินลาด
* วัดประสิทธิ์ไพศาล ตำบลหนองไผ่
* วัดป่าหนองศาลา ตำบลหนองเสาเล้า
* วัดป่าโนนรัง ตำบลหนองเขียด
* วัดป่าโนนอุดม ตำบลโคกสูง
* วัดป่าใหม่นาคำ ตำบลหนองไผ่
* วัดป่าสุทธิไชยาราม ตำบลไชยสอ
* วัดป่าโนนลาน ตำบลโนนสะอาด
* วัดป่าโคกม่วงบุญญาราม ตำบลขัวเรียง

### วัดราษฏร์มหายานนิกาย

* พุทธสมาคมเผยแผ่คุณธรรม"เต็กก่า"จีแชเกาะ ตำบลชุมแพ

อ้างอิง
-------

1. ↑  "ประกาศสำนักนายกรัฐมนตรี เรื่อง ตั้งอำเภอชุมแพและยุบอำเภอชนบท จังหวัดขอนแก่น" (PDF). *ราชกิจจานุเบกษา*. **60** (41 ง): 2423. 3 สิงหาคม 2486. คลังข้อมูลเก่าเก็บจากแหล่งเดิม (PDF)เมื่อ 2012-04-06. สืบค้นเมื่อ 2020-09-05.
2. ↑
3. ↑
4. ↑
5. ↑  ปัดฝุ่นตั้ง "จ.ชุมแพ" หวัง "เกียรติสุรนนท์"ครองเมือง[*ลิงก์เสีย*]
6. ↑  กรมการปกครอง สยบข่าวลือ ตั้ง 5 จังหวัดใหม่ในภาคอีสาน
7. ↑  ประกาศกระทรวงมหาดไทย เรื่อง จัดตั้งสุขาภิบาลโคกสูงสัมพันธ์ อำเภอชุมแพ จังหวัดขอนแก่น

แหล่งข้อมูลอื่น
---------------

| * ด
* ค
* ก
จังหวัดขอนแก่น |
| --- |
| อำเภอ | 
* เมืองขอนแก่น
* กระนวน
* เขาสวนกวาง
* โคกโพธิ์ไชย
* ชนบท
* ชุมแพ
* ซำสูง
* น้ำพอง
* โนนศิลา
* บ้านไผ่
* บ้านฝาง
* บ้านแฮด
* เปือยน้อย
* ภูผาม่าน
* ภูเวียง
* พระยืน
* พล
* มัญจาคีรี
* เวียงเก่า
* แวงน้อย
* แวงใหญ่
* สีชมพู
* หนองนาคำ
* หนองเรือ
* หนองสองห้อง
* อุบลรัตน์

 | ตราสัญลักษณ์จังหวัดขอนแก่น |
| ประวัติศาสตร์ | 
* รายชื่อโบราณสถาน
* พิพิธภัณฑ์
	+ พิพิธภัณฑสถานแห่งชาติ ขอนแก่น
	+ โฮมมูนมังเมืองขอนแก่น
* อนุสาวรีย์ประชาธิปไตย ขอนแก่น
* ศาลหลักเมือง

 |
| ภูมิศาสตร์ | 
* อุทยานแห่งชาติ
	+ น้ำพอง
	+ ภูเก้า-ภูพานคำ
	+ ภูผาม่าน
	+ ภูเวียง
* แหล่งขุดค้นไดโนเสาร์ภูเวียง
	+ พิพิธภัณฑ์
* แหล่งน้ำ
	+ เขื่อนอุบลรัตน์
	+ แม่น้ำพอง
	+ บึงสีฐาน
	+ บึงแก่นนคร
	+ บึงหนองโคตร
	+ บึงทุ่งสร้าง
* สวนสัตว์ขอนแก่น

 |
| เศรษฐกิจ | 

|  |  |
| --- | --- |
| คมนาคม | 
* ทางหลวงแผ่นดิน
	+ 2 (มิตรภาพ)
	+ *6 (บางปะอิน–หนองคาย)* (โครงการ)
	+ 12 (แม่สอด–มุกดาหาร)
	+ 23 (แจ้งสนิท; บ้านไผ่–อุบลราชธานี)
	+ 201 (สีคิ้ว–เชียงคาน)
	+ 208 (ท่าพระ–มหาสารคาม)
	+ 228 (ชุมแพ–หนองบัวลำภู)
	+ 229 (บ้านไผ่–ช่องสามหมอ)
	+ 230 (วงแหวนรอบเมืองขอนแก่น)
* รถโดยสารประจำทาง
* ท่าอากาศยานนานาชาติขอนแก่น
* ทางราง
	+ สายตะวันออกเฉียงเหนือ
	+ สถานีขอนแก่น
	+ *รถไฟฟ้า* (โครงการ)
	+ *รถไฟความเร็วสูงสายอีสาน* (โครงการ)

 |
| ธุรกิจ | 
* ห้างสรรพการค้า
	+ แฟรี่ พลาซ่า
	+ เซ็นทรัล ขอนแก่น
	+ เซ็นโทซ่า
	+ ตึกคอม
	+ โลตัส สาขาขอนแก่น 1 และ 2, สาขาเมืองพล, สาขาชุมแพ
	+ บิ๊กซี สาขาขอนแก่น, สาขากระนวน
	+ แม็คโคร สาขาขอนแก่น, สาขาชุมแพ
* ตลาดต้นตาล
* ตลาดอู้ฟู่
* เดอะ วอลล์
* ตลาดประตูน้ำขอนแก่น
* ขอนเเก่น อินโนเวชั่น เซ็นเตอร์
* ย่าน
	+ กลางเมือง
	+ ศรีจันทร์
	+ บึงแก่นนคร
	+ รื่นรมย์
	+ สามเหลี่ยม
	+ กังสดาล
	+ โนนม่วง

 |
| ศูนย์ประชุม | 
* ศูนย์ประชุมและแสดงสินค้านานาชาติขอนแก่น
* ศูนย์ประชุมอเนกประสงค์กาญจนาภิเษก

 |

 |
| สังคม | 

|  |  |
| --- | --- |
| การศึกษา | 
* รายชื่อโรงเรียน
* รายชื่อสถาบันอุดมศึกษา
	+ มหาวิทยาลัยขอนแก่น
	+ มหาวิทยาลัยเทคโนโลยีราชมงคลอีสาน
	+ โรงพยาบาลศรีนครินทร์
	+ ศพค.โรงพยาบาลขอนแก่น
	+ มหาวิทยาลัยมหาจุฬาลงกรณราชวิทยาลัย
* พิพิธภัณฑ์
	+ พิพิธภัณฑ์ธรรมชาติวิทยา มข.
	+ พิพิธภัณฑ์วิทยาศาสตร์ มข.
	+ พิพิธภัณฑ์ธนารักษ์
	+ พิพิธภัณฑ์ตราไปรษณียากร

 |
| วัฒนธรรม | 
* ศาสนสถาน
	+ รายชื่อวัด
	+ พระธาตุขามแก่น
	+ พระมหาธาตุแก่นนคร
	+ วัดทุ่งเศรษฐี
	+ พุทธมนฑลอีสาน
	+ เทวาลัยศิวะมหาเทพ
* ศูนย์ศิลปวัฒนธรรม มหาวิทยาลัยขอนแก่น
	+ หอศิลป์ มข.
	+ หอภาพยนตร์อีสาน
* หมู่บ้านงูจงอาง
* ถนนข้าวเหนียว
* เทศกาลไหมนานาชาติ ประเพณีผูกเสี่ยวและงานกาชาด

 |
| กีฬา | 
* สนามกีฬาองค์การบริหารส่วนจังหวัดขอนแก่น
* โรงเรียนกีฬาจังหวัดขอนแก่น
* สโมสรฟุตบอล
	+ ขอนแก่น
	+ ขอนแก่น ยูไนเต็ด
	+ ขอนแก่นมอดินแดง
	+ บีจี-บัณฑิตเอเชีย (หญิง)
* สโมสรวอลเลย์บอล
	+ ขอนแก่น (ชาย)
	+ ขอนแก่นสตาร์
	+ ไทยเดนมาร์ค-หนองเรือ
* กีฬาแห่งชาติ
	+ ครั้งที่ 25
	+ ครั้งที่ 40

 |
| การเมือง | 
* สมาชิกวุฒิสภา
* สมาชิกสภาผู้แทนราษฎร

 |

 |
| หมวดหมู่ หมวดหมู่ |